DECIZIA COMISIEI
din 2 decembrie 2008
de stabilire a unui formular de raport privind accidentele majore în temeiul Directivei 96/82/CE a Consiliului privind controlul asupra riscului de accidente majore care implică substanțe periculoase
[notificată cu numărul C(2008) 7530]
(Text cu relevanță pentru SEE)
(2009/10/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/82/CE a Consiliului din 9 decembrie 1996 privind controlul asupra riscului de accidente majore care implică substanțe periculoase (1), în special articolul 15 alineatul (2),
după consultarea comitetului instituit prin articolul 22 din directiva menționată,
întrucât:
(1)
În temeiul articolului 14 din Directiva 96/82/CE, statele membre se asigură că, de îndată ce este posibil după producerea unui accident, operatorului i se solicită să informeze autoritățile competente. Articolul 15 alineatul (1) din directivă prevede că statele membre informează Comisia de îndată ce este posibil cu privire la accidentele majore care s-au produs pe teritoriile lor și care îndeplinesc criteriile din anexa VI la directiva menționată. Articolul 15 alineatul (2) din directivă prevede că, de îndată ce s-au colectat informațiile menționate la articolul 14, statele membre informează Comisia cu privire la rezultatul analizei efectuate și la recomandările lor privind măsurile preventive viitoare.
(2)
Informațiile solicitate în temeiul articolului 15 alineatul (2) trebuie furnizate utilizând un formular de raport stabilit și revizuit conform procedurii menționate la articolul 22 din directivă.
(3)
Măsurile prevăzute de prezenta decizie sunt conforme cu avizul comitetului instituit prin articolul 22 din directivă,
ADOPTĂ PREZENTA DECIZIE:
Articolul 1
În sensul articolului 15 alineatul (2) din Directiva 96/82/CE privind controlul asupra riscului de accidente majore care implică substanțe periculoase, Comisia adoptă formularul de raport privind accidentele majore care figurează în anexa la prezenta decizie.
Articolul 2
Începând cu 1 decembrie 2008, statele membre furnizează rapoarte care conțin informațiile prevăzute în anexă, utilizând registrul și sistemul de informare în conformitate cu articolul 19 alineatul (2) din Directiva 96/82/CE.
Articolul 3
Aplicarea definitivă a formularului de raport privind accidentele majore care figurează în anexă este precedată de o fază de testare de cinci luni, începând cu 1 decembrie 2008.
Articolul 4
În cazul în care faza de testare indică necesitatea modificării formularului de raport privind accidentele majore care figurează în anexă, prezenta decizie se modifică în conformitate cu procedura prevăzută la articolul 22 din directivă.
Articolul 5
Informațiile confidențiale se tratează în conformitate cu Decizia 2001/844/CE, CECO, Euratom a Comisiei din 29 noiembrie 2001 de modificare a regulamentului său de procedură (2).
Articolul 6
Rapoartele statelor membre conțin doar informațiile disponibile autorităților competente.
Articolul 7
Prezenta decizie se adresează statelor membre.
Adoptată la Bruxelles, 2 decembrie 2008.